
TLAČOVÁ SPRÁVA
Nová výzva EEA Civil Society Fund Slovakia prinesie takmer 
2 milióny eur na posilnenie a rozvoj občianskych organizácií.
Banská Bystrica, 15. júna 2026 
Grantový program EEA Civil Society Fund Slovakia vyhlasuje Výzvu č. 5 na organizačné granty s celkovou alokáciou 1 920 000 eur. Jej cieľom je podporiť dlhodobý rozvoj, stabilitu a odolnosť organizácií občianskej spoločnosti, ktoré na Slovensku chránia demokraciu, právny štát a ľudské práva. Súčasne program otvára aj priebežne otvorenú výzvu na bilaterálne iniciatívy, ktorá podporí spoluprácu slovenských organizácií s partnermi z Islandu, Lichtenštajnska a Nórska.
Organizácie občianskej spoločnosti zohrávajú nenahraditeľnú úlohu pri ochrane demokratických hodnôt, presadzovaní ľudských práv a zapájaní verejnosti do rozhodovacích procesov. Napriek tomu často fungujú v prostredí poznačenom dlhodobým podfinancovaním, rastúcimi nárokmi na profesionalizáciu a neistotou spôsobenou krátkodobým projektovým financovaním.
Práve na tieto výzvy reaguje Výzva č. 5 na organizačné granty. Na rozdiel od bežných grantových schém nie je určená na financovanie jednotlivých projektov alebo aktivít, ale na posilnenie samotných organizácií – ich riadenia, finančnej stability, strategického rozvoja, interných procesov, odborných kapacít a dlhodobej udržateľnosti.
„V grantových schémach sa často financujú projekty, no len zriedka samotné organizácie. Práve v tom spočíva výnimočnosť organizačných grantov. Dávajú organizáciám priestor investovať do oblastí, ktoré považujú za strategické pre svoje poslanie, alebo do vlastného rozvoja a profesionalizácie podľa individuálnych potrieb. Takáto podpora pomáha budovať stabilné, odolné a dlhodobo udržateľné organizácie, ktoré sú nevyhnutné pre ochranu demokracie, právneho štátu a ľudských práv na Slovensku,“ uviedla Martina Šinkovičová, programová manažérka EEA Civil Society Fund Slovakia.
Výzva ponúkne viacročnú podporu vo výške od 100 000 do 120 000 eur na organizáciu. Projekty môžu trvať 30 až 36 mesiacov a spolufinancovanie sa nevyžaduje. Žiadosti je možné predkladať do 11. septembra 2026.
Podpora je určená etablovaným organizáciám občianskej spoločnosti, ktoré sa venujú ochrane demokracie, právneho štátu, ľudských práv, rovnosti, občianskej participácie alebo environmentálnej spravodlivosti. Osobitná pozornosť bude venovaná organizáciám pôsobiacim v menej rozvinutých regiónoch Slovenska.
Spolu s organizačnými grantmi program otvára aj priebežnú Výzvu č. 7 na bilaterálne iniciatívy s celkovou alokáciou 80 000 eur. Jej cieľom je podporiť vytváranie a rozvoj partnerstiev medzi organizáciami občianskej spoločnosti na Slovensku a v donorských štátoch – Islande, Lichtenštajnsku a Nórsku.
Bilaterálny fond podporí najmä sieťovanie, výmenu skúseností, študijné návštevy, odborné podujatia, prenos know-how a ďalšie aktivity, ktoré prispejú k dlhodobej spolupráci a posilňovaniu kapacít organizácií. Maximálna výška podpory na jednu iniciatívu je 25 000 eur a žiadosti je možné predkladať do 31. augusta 2026.
Pre záujemcov o výzvu na organizačné granty pripravuje EEA Civil Society Fund Slovakia informačný webinár, ktorý sa uskutoční 23. júna 2026 o 10:00. Registrácia je dostupná prostredníctvom formulára zverejneného na webovej stránke programu. 
Program EEA Civil Society Fund Slovakia je súčasťou finančných mechanizmov Grantov EHP a Nórska, prostredníctvom ktorých Island, Lichtenštajnsko a Nórsko prispievajú k znižovaniu sociálnych a ekonomických rozdielov v Európe a k posilňovaniu demokratických hodnôt. Na Slovensku program spravuje konzorcium Nadácie Ekopolis, Nadácie otvorenej spoločnosti Bratislava a Karpatskej nadácie.
Viac informácií o výzvach nájdete na www.eea-csf.sk.


Kontakt pre médiá:
Lucia Hasbach
komunikačná manažérka
EEA Civil Society Fund Slovakia
hasbach@eea-csf.sk
+421 904 921 129


                                                

                                                         [image: Obrázok, na ktorom je písmo, text, grafika, logo

Obsah vygenerovaný pomocou AI môže byť nesprávny.]               [image: Obrázok, na ktorom je písmo, grafika, snímka obrazovky, grafický dizajn

Obsah vygenerovaný pomocou AI môže byť nesprávny.]      [image: Obrázok, na ktorom je písmo, grafika, grafický dizajn, text

Obsah vygenerovaný pomocou AI môže byť nesprávny.]       

                              Správca fondu: Nadácia Ekopolis, Komenského 21, 974 01 Banská Bystrica, Tel.:  048/ 470 10 96   

                                                                           www.eea-csf.sk  

